Springbokke druk drie keer vir Gary GoldFrancois Hougaard in die streeptrui van Worcester. (Foto: bbc.com) Twee Springbokke het Saterdag saam drie keer agter die doellyn gaan kuier in die Engelse klub Worcester se sege van 53-38 op Cardiff Arms Park oor die Walliese streekspan die Cardiff Blues. Die senter Wynand Olivier is twee keer oor die doellyn en die skrumskakel Francois Hougaard een keer in die spanne se kragmeting in die reeks om die Anglo-Walliese beker. Nóg `n Bok, die agsteman Dewald Potgieter, het die Engelse klub aangevoer. Dit is Worcester, waar die gewese Sharks-rugbydirekteur, Gary Gold, deesdae die sweep klap, se eerste wegoorwinning die afgelope amperse jaar. Gold het ná die wedstryd onder meer gesê hy is baie dankbaar dat die klub oor Hougaard beskik, en dat daar werk van Worcester se swak verdediging gemaak sal moet word. Dit was Hougaard, wat in die Rugbykampioenskap Suid-Afrika op die vleuel verteenwoordig het, se eerste wedstryd vir Worcester sedert hy `n skouer in die Suiderreeks beseer het. Die Engelse kub het onlangs laat blyk dat hy vergoeding van die SA Rugbyunie (Saru) verwag vir die verlies van Hougaard se diens weens die besering.  In `n wedstryd Vrydag tussen die Engelse klubs Harlequins en Sale in die Anglo-Walliese reeks, is die Springbok-stut Brian Mujati met `n geel kaart koelkas toe gestuur. Sale het 13-10 gewen.  In die Franse Fédérale 1-reeks het Jannie Bornman (agsteman), `n gewese losvoorspeler van Griekwas, Saterdag `n drie vir Provence gedruk in sy sege van 20-13 oor Nevers.